সুইস ব্যাংকে বাংলাদেশিদের এই অর্থ দেশ থেকে পাচার করা, নাকি প্রবাসে থাকা বাংলাদেশিরা নিজেদের সঞ্চয় সুইস ব্যাংকে রাখছেন, তা নিয়ে বিতর্ক রয়েছে। এ ছাড়া বাংলাদেশের কিছু ব্যাংকও আমদানি বিল পরিশোধে সুইজারল্যান্ডের বিভিন্ন ব্যাংকের নস্ট্রো অ্যাকাউন্টে অর্থ জমা রাখে। বিশ্লেষকরা মনে করেন, সুইস ব্যাংকে রাখা অর্থের বড় অংশই দেশ থেকে পাচার হওয়া। বড় ব্যবসায়ীরা আমদানি-রপ্তানির আড়ালে এই অর্থ পাচার করছেন। তবে গত বছর অর্থ মন্ত্রণালয়কে দেওয়া বাংলাদেশ ব্যাংকের এক প্রতিবেদনে বলা হয়, এর বেশির ভাগ অর্থই বাংলাদেশি বিভিন্ন ব্যাংক ও প্রবাসীদের। সুইজারল্যান্ডেও অনেক বাংলাদেশি ব্যবসা ও চাকরি করেন। তাঁদের জমানো অর্থও ওই দেশের ব্যাংকগুলোতে রয়েছে। তবে দেশ থেকেও কিছু অর্থ পাচার হয়ে সুইজারল্যান্ডের ব্যাংকগুলোতে রাখতে পারে পাচারকারীরা।